Dekoratua: Egongela. Gaua da.\nGEORGES ETA VERONIQUE\n(GEORGES leihotik sartzen da, eta ia-ia apaingarritarako pitxer bat botatzen du, nola edo hala azkenean helduz. Txistu hotsak. Hormaren kontra estutzen da. Polizia batek kontraleihoetatik burua agertzen du, eskuargiaz barnealdea argitzen du. GEORGESek arnasari eutsiz itxaroten du. Polizia desagertu egiten da. GEORGESek arnasa hartzen du. Handik berehala doministiku egiteko beharrari eusten ari dela ikusten da. Sudurrari zimiko egiten dio, ahoa irekitzen du eta azkenean sekulako zalapartaz doministiku egiten du).\nVERONIQUE: (Urruneko ahotsa) Zer gertatzen da?\n(GEORGES:ek berriro doministiku egiten du. Leihora doa presaka eta barandaren gainetik hanka pasatzen du. Oso bertan txistu hotsak entzuten dira. GEORGES korrika eta presaka gelara itzultzen da. Mementu horretan bertan VERONIQUE sartzen da eta argia pizten du. GEORGESek atzera egiten du eta hormaren ondoan jartzen da).\nGEORGES: (Eskuak gora altxata) Izorratua naiz!\nVERONIQUE: Nor da izorratua? (GEORGESi begira). Hara! Lapurra.\nGEORGES: Lapurra? Non?\nVERONIQUE: Zu ez al zara ba, lapurra?\nGEORGES: Ezta hurrik eman ere: ni zu bisitatzera nator\nVERONIQUE: Garai hauetan?\nVERONIQUE: Eta zergatik jarri dituzu eskuak gora altxata?\nGEORGES: Noski, gaua da eta. Gauezko bisitariak ustekabean harrapatzen dutenean eskuak alxatzen ditu; hori da usadioa.\nVERONIQUE: Ba, ondo dago, usadioa bete duzu; jaits itzazu.\nGEORGES: Hori ez litzateke bat ere zuhurra izango.\nVERONIQUE: Orduan altxa zeruraino, etxean bazeunde bezala. (VERONIQUE eseri egiten da. Eseri eta ukalondoak siloiaren besoen gainean jar itzazu; erosoago egongo zara. (GEORGE eseri egiten da eskuak gora altxata dituela. VERONIQUE arretaz begira gelditzen zaio). Arrazoi duzu: ez zintudan instant batez ere lapurtzat hartu behar\nGEORGES: Eskerrik asko.\nVERONIQUE: Ez horregatik.\nGEORGES: Bai, bai. Itxura nere kontra dago, baina poztutzen nau zuk sinesteak.\nVERONIQUE: Zure eskuei begiratu besterik ez dago. Itxura zozoa dute: hamar behatz horiekin zuk ez duzu sekula ezertxo ere egin.\nGEORGES: (Hortz tartetik) Nik mingaina erabiltzen dut lanerako.\nVERONIQUE: (Jarraituz) Alderantziz, lapurraren eskuak bizkorrak dira, urduriak, izpiritualak...\nGEORGES: Zuk zer dakizu?\nVERONIQUE: Auzitegian aritua naiz.\nGEORGES: Benetan? Ba, ez zaitut zorionduko.\nVERONIQUE: Bi urtez aritu naiz. Orain kanpo politika sailean nago.\nVERONIQUE: Hori da. Eta zu?\nGEORGES: Ni? Nolabait esateko karrera artistikoek tiratzen naute.\nVERONIQUE: Zertan aritzen zara?\nGEORGES: Bizitzan? Hitz egin egiten dut.\nVERONIQUE: Eta egongela honetan?\nGEORGES: Egongela honetan ere bai.\nVERONIQUE: Orduan, hitz egin ezazu.\nVERONIQUE: Zuk jakingo duzu. Esan behar duzuna esan.\nGEORGES: Zuri? Ez, Ez! Dei ezazu zure senarra.\nVERONIQUE: Dibortziatua naiz.\nGEORGES: (Mahai gaineko pipa bat seinalatuz) Zuk erretzen al duzu pipa?\nVERONIQUE: Ez, nere aitak.\nGEORGES: Berarekin bizi al zara?\nVERONIQUE: Beraren etxean bizi naiz.\nGEORGES: Dei ezazu.\nVERONIQUE: Egunkarian ariko da lanean.\nGEORGES: A! Biok zarete kazetariak orduan?\nVERONIQUE: Bai, baina egunkari desberdinetan.\nGEORGES: Beraz, biok bakarrik gara etxean.\nVERONIQUE: Molestatu egiten al zaitu horrek?\nGEORGES: Egoera faltsoa da: zuretzat konprometigarria, eta neretzat ere ez oso atsegina.\nVERONIQUE: Ez zait konprometigarria iruditzen.\nGEORGES: Orduan eta ezatseginagoa neretzat.\nVERONIQUE: Ederki, gabon. Nere aita datorrenean itzul zaitez.\nGEORGES: Gabon! Gabon! (Gogorik gabe jaikitzen da. Kanpoan txistu hotsak entzuten dira. Berriro eseri egiten da). Ez bazaitut nekarazten hemen itxarongo dut.\nVERONIQUE: Ez nauzu nekarazten, baina irtetera nindoan. Ez zait axola zu etxean bakarrik uztea, baina gutxienez zertara etorri zaren jakitea gustatuko litzaidake.\nGEORGES: Eskubide osoa duzu... (Isilunea) Hona hemen... (Isilunea).\nVERONIQUE: Eta? (GEORGESek doministiku egiten du eta oinaz lurra jotzen ostikoz).\nGEORGES: Katarroa! Hauxe da ekintza frustratu baten arrasto bakar eta barregarria: hoztu egin nahi nuen eta azkenean ederki hoztu.\nVERONIQUE: (Painelu bat luzatuz) Zintz egin ezazu!\nGEORGES: (Eskuak altxata jarraitzen duelarik) Ezin dut!\nVERONIQUE: Zer ba?\nGEORGES: Ezin baititut eskuak behera jaitsi.\nVERONIQUE: Altxa zaitez. (GEORGES altxatzen da eta VERONIQUE besoetatik zintzilik jartzen zaio beheratzerik lortu gabe). Perlesiak jota al zaude?\nGEORGES: Mesfidantzaren ondorioa da.\nVERONIQUE: Ez al zara nerekin fidatzen?\nGEORGES: Emakumeekin ez naiz fio.\nVERONIQUE: (Lehor) Ondo dago (Painelua hartzen du eta mukiak ziztutzen laguntzen) Zintz! Fuerteago! Horrela. (Painelua tolestatzen du eta poltsikoan sartzen dio GEORGESi).\nGEORGES: (Amorrazioz) Nazkagarria benetan! Zein nazkagarria den hau!\nVERONIQUE: Jar zaitez lasai, patxadan.\nGEORGES: Hori esaten errazagoa da.\nVERONIQUE: Burua atzera bota, begiak itxi eta milaraino kontatu.\nGEORGES: Eta zuk zer egingo duzu begiak ixten ditudanean? Poliziari dei egitera ihes egin edo kajoiren batean pistola bila hasi...\nVERONIQUE: Zer nahi duzu, neu ere eskuak altxata jartzea? (Eskuak altxatzen ditu. GEORGESek bereak poliki poliki beheratzen ditu). Bazen garaia! Hobeto al zaude?\nGEORGES: Bai. Lasaiago behintzat.\nVERONIQUE: Orduan, erantzuteko gauza izango al zara?\nGEORGES: Noski. Zeri?\nVERONIQUE: Bada ordu bete pasatxo hemen zer zabiltzan galdezka ari natzaizula.\nGEORGES: Zer nabilen hemen? Munduko gauzarik sinpleena. Baina, tira, besoak behera itzazu, eraman ezina da. Ezingo naiz mintzatu besoak altxata dituzun bitartean. (VERONIQUEk besoak jaisten ditu). Ederki.\nVERONIQUE: Entzuteko nago.\nGEORGES: Zure aita hemen ez egotea zein mingarri zaidan! Emakumeak gustatzen zaizkit, pitxiz eta ferekuz betetzea oso gogoko dut; dena emango nieke gustora... esplikazioak ezik.\nVERONIQUE: Benetan harrigarria da hori. Zer ba?\nGEORGES: Ulertzen ez dituztelako, andrea. Begira, konparazio batera, noski, nik hau esango banizu: «Estafagile bat naiz, polizia atzetik segika dut, leihoa irekita ikusi dut eta barrura sartu naiz». Gauza argi eta xinplea benetan. Ea, ba. Zer ulertu duzu zuk?\nVERONIQUE: Zer ulertu dudan? Ez dakit bat, nik...\nGEORGES: Ikusten? Jakin ere ez dakizu!\nVERONIQUE: Zu estafagilea zarela ulertu dut.\nGEORGES: Hori besterik ez?\nVERONIQUE: Ez al da hori funtsezkoena? (Isilune ttipia). Tamala benetan.\nGEORGES: Lapurrak nahiago al dituzu?\nVERONIQUE: Bai, haiek eskuak erabiltzen dituzte lanean.\nGEORGES: Obrerista al zara? (Isilunea) Nolanahi ere esperientzia erabakikorra da. Dena aldrebes ulertu duzu.\nVERONIQUE: Ez al zara estafagilea?\nGEORGES: Ez! Hori ez da funtsezkoa. Funtsezkoena poliziak atzetik segika ditudala da, eta eskua eransteko gogoz. Gizonezkoak ederki ulertuko zuen. (Bapatean oihuka). Txakurrek eskuak erantsi nahi dizkidate. Ulertzen?\nVERONIQUE: Bueno, bueno, ez builarik egin! (Isilunea).\nGEORGES: Eta? Zer egin behar duzu?\nVERONIQUE: Gortinak itxi. (Leiho aldera joan eta itxi egiten ditu).\nGEORGES: Eta nerekin?\nVERONIQUE: Zurekin? Zer egin dezaket? Zer zara ba, gitarra, jotzeko? Edo mandolina, sokak haztatzeko? Edo iltzea, buruan jotzeko?\nVERONIQUE: Orduan, ezer ez. Zurekin zer eginik ez dut.\nGEORGES: «Ezer ere ez» bat ere zehaztasunik gabeko erantzuna da. «Ezer ere ez», horrek edozer adieraz dezake. Edozer gerta daiteke, negarrez has zintezke edo sonbrero orratz horren bidez begiak atera diezazkidakezu. A! Zergatik ez ote dut zure aitarekin topo egin? Ba al dakizu zer erantzungo zidan?\nVERONIQUE: Poliziaren eskutan jarriko zaitut.\nGEORGES: (Asaldaturik) Poliziaren eskutan jarriko nauzula?\nVERONIQUE: Ez, nere aitak erantzun izango zizuna esaten dizut.\nGEORGES: Ederra erantzuna! Hori da gizona, hori!\nVERONIQUE: Baliteke, baina bera hemen izan balitz, eskuak altxata edukiko zenituzke honezkero.\nGEORGES: Ez, horixe.\nGEORGES: Horixe ezetz. Nik badakit gizonak komentzitzen. Izpiritu logikoak dira; logikari esker beraien pentsamentuak telegida ditzaket. Baina zu, andrea, zu! Non da zure logika? Non da zure zentzua? Oker ez banago, ez duzu ni poliziaren eskutan jartzeko asmorik.\nVERONIQUE: Oso ongi ulertu duzu.\nGEORGES: Horrexegatik entregatuko nauzu. Ez protestan hasi; zu emakume guztiak bezalakoa zara: odolberoa eta zirt edo zartekoa; irribarre egingo didazu, zurikerian hasi, eta gero nere belarriek edota nere sudurreko ileren batek bildurtuko zaitu eta garrasika hasiko zara.\nVERONIQUE: Hemen aurkitu zaitudanean garrasika hasi al naiz?\nGEORGES: Izan ere! Oihu baten atzerapena daramazu. Eta nik emakumeak ezagutzen dizut. Egin behar dituzten oihu guztiak, egin egiten dituzte, bat ere barkatu gabe. Zuk bat gorderik daukazu, baina aski izango da poliziak atean jotzea; orduantxe gustora botako duzu. Hau zorigaitza, zu gizona ez izatea: nere zoriona izan zintezkeen. Baina emakume izanik, nahi eta nahi ez nere patua izango zara.\nVERONIQUE: Ni zure patua?\nGEORGES: Zer ba? Ixten den atea, estutzen den korapiloa, erortzen den gilotina: beti emakumea izan ohi da.\nVERONIQUE: (Haserre bizian) Okerreko bizitzara etorri zara: Patuaren bila bazabiltza Joan zaitez bigarreneko andrearengana, horrek bi etxeko jaun hondatu ditu. Nik ate guztiak zabalik uzten ditut eta... (Gelditu eta barrez hasten da). Ia-ia harrapatu ninduzun...\nVERONIQUE: Bi jokabide erabiltzen dira: arrazonamendua gizonekin eta desafioa emakumeekin. Emakume guztiak berdinak garela uste delako itxura egiten da, gutako bakoitzak inor ez bezalakoa izan nahi duela uste baita. «Zu emakumea zara, beraz, poliziaren eskuetan jarriko nauzu». Zuk zure jokoan sartuko nintzela uste zenuen, inoren antzik ez dudala zuri frogatzea ohore kontua eginez. Alfer lana, adiskide: ez dut bakarra izateko bat ere gogorik, emakume guztien antzekoa naiz eta horrelako izateaz oso pozik nago. (Txirrin hotsa)\nGEORGES: Zera al da...?\nVERONIQUE: Oker ez banago... (GEORGESek besoak jasotzen ditu).\nGEORGES: Entregatu egingo al nauzu?\nVERONIQUE: Zuk zer uste duzu? (Besoak altxata dagoela ikusten du). Esku horrek behera, nerbioak saltatuta jartzen dizkidazu. (GEORGESek eskuak poltsikoetan sartzen ditu).\nGEORGES: Zer asmotan zara?\nVERONIQUE: Emakume guztiek horrelakoetan egingo luketena egiteko asmotan (Isilunea) Zer egingo lukete?\nGEORGES: Ez dakit ba...\nVERONIQUE: Ez al zaizu iruditzen oihuka hasiko liratekeela?\nGEORGES: Esan dizut ez dakidala.\nVERONIQUE: Arestian seguruago zeunden. (Atean deika berriz) Hitz erdi bat atera eta ikusiko duzu nola berotzen zaidan odola eta zirt edo zart hasten naizen.\nGEORGES: Nere etorkizuna emakume baten eskutan! Ez naiz hain lur jota inoiz aurkitu!\nVERONIQUE: Keinu bat aski izango da gizon horren eskutan jar zaitzadan. (Atea jotzen dute: «Ireki, polizia»).\nGEORGES: (Erabakia hartuz) Ezer ez dizudala zor argi utzi nahi dut aurretik.\nVERONIQUE: Argi dago.\nGEORGES: Ez duzula ezta nere esker onik ere izango...\nVERONIQUE: Ez nago burutik horren gaizki.\nGEORGES: Eta nik onaren truke txarkeria bihurtuko dizudala.\nVERONIQUE: Ulertzen dut.\nGEORGES: Orduan, gorde nazazu. (Bapatean, ikaraturik). Azkar! Zeri begira zaude?\nVERONIQUE: (Bere gelako atea erakutsiz) Sar zaitez hor. (GEORGES desagertzen da eta VERONIQUE irekitzera doa. GOBLET INSPEKTOREAk burua sartzen du ate erdi irekitik barrura).\nVERONIQUE eta GOBLET INSPEKTOREA\nINSPEKTOREA: Andrea, zuk ez zenuen, noski, metroa eta hirurogeita hemezortziko gizon beltzaran bat ikusiko...\nVERONIQUE: Ez horixe!\nINSPEKTOREA: Seguru nengoen. (Makurtu eta desagertu egiten da. VERONIQUEk atea ixten du).\nVERONIQUE eta GEORGES\nVERONIQUE: Atzera etor zintezke. (GEORGES manta gorri batean bilduta sartzen da. VERONIQUE algaraka hasten da).\nGEORGES: (Gizonki) Ez dut barrez hasteko motiborik ikusten. Berotzen saiatzen naiz. (Eseri egiten da). Gezurra esan duzu!\nVERONIQUE: Hara berriz!\nGEORGES: Gezurrak esatea ondo irudituko zaizu?\nVERONIQUE: Zuregatik esan dut gezurra.\nGEORGES: Horrek ez du ezer konpontzen.\nVERONIQUE: Hau gehiegi da. Eta zuk ez al duzu gezurrik esaten?\nGEORGES: Nere kasua desberdina da: ni ez naiz zintzoa. Baina jende prestuak zuk bezala egingo balu...\nGEORGES: Ordena soziala poliki ibiliko litzateke!\nGEORGES: Nola, «Ba!»? «Zer esan nahi duzu «Bah» horrekin?\nVERONIQUE: Ordena hori...\nGEORGES: Hoberik ezagutzen al duzu?\nGEORGES: Zein? Non?\nVERONIQUE: Luze joko luke hori esplikatzeak. Begiko ez ditudalako esan diet gezurra eta kitto.\nGEORGES: Zer zara ba, urdangen gremiokoa? Edo kleptomanoa?\nVERONIQUE: Esan dizut kazetaria eta ondratua naizela.\nGEORGES: Orduan begiko izan behar dituzu. Gizonari berez gustatzen zaio polizia.\nVERONIQUE: Zergatik maite behar ditut?\nGEORGES: Babesten zaituztelako.\nVERONIQUE: Ez dut uste gehiegi babesten nautenik. Joan den astean bertan pasada ederra eman zidaten. (Besoak azituz). Begira ubeldu hauek.\nVERONIQUE: Hori da egin zidatena.\nGEORGES: (Harriturik) Hankasartzeren bat?\nGEORGES: Orduan errua zurea zen?\nVERONIQUE: Manifestazio batean genbiltzan.\nGEORGES: Nor? Zu?\nVERONIQUE: Ni eta beste batzuk.\nGEORGES: Eta zer agertzen zenuten?\nVERONIQUE: Gure deskontentamendua.\nGEORGES: Ezin dut sinestu. Begira zeure buruari eta gero neri, eta esan biotatik nork duen deskontentu egoteko eskubide! Ba, begira, ni ez nago. Urrutitik ere: ez naiz inoiz kexatu, ez naiz nere denboran manifestatu. Kartzela eta heriotzaren atarian nagoen honek mundua onartzen dut; zuk hogei urte dituzu, librea zara eta arbuiatu egiten duzu. (Susmati) Laburtuz, gorria zara.\nGEORGES: Askoz hobeto. Eta zure aitak? Zer dio honi buruz?\nVERONIQUE: Etsita dago, gizarajoa.\nGEORGES: Beste aldekoa al da?\nVERONIQUE: Soir à Paris-en idazten du.\nGEORGES: Zoragarria benetan, nere egunkaria da. Zure aita gizon prestua izango da, nahitaez. Alderdi ahul bat bakarra dauka: Zu. (Dardarka hasten da, doministiku egin eta mantaz hobeto estaltzen da). Arrats zoragarria! Bizia halabeharrezko egintzetarako joera duen arlote bati zor diot eta askatasuna gizadiaren kultoa praktikatzen duen iraultzaile bati: Bihotz onari eskainitako astea izango dugu hau! (Isilunea) Pozik egongo zara: desordena zabaldu duzu, zure klaseari traizio egin, zure babesle naturalei ziria sartu, ar bat umilarazi.\nGEORGES: Ez, zera! Objektu huts bihurtu nauzu. Zure Filantropiaren objektu errukarria.\nVERONIQUE: Txakurren eskuetan ere ez al zinateke objektu izango?\nGEORGES: Bai, baina gutxienez gorrotatu egingo zintuzket eta nere barnean sarturik babesa aurkituko nuke. Ai! Ederra egin didazu!\nGEORGES: Benetan, ederra egin didazu! Zure sudur puntatik aurrera ez duzu ezer ikusten. Baina nik pentsatu egiten dut. Etorkizuna kontsideratzen dut. Iluna da, etorkizuna oso iluna da. Kakoa ez datza jendea salbatzean, bizibidea ematean baizik. Galdetu al diozu zeure buruari zer gertatuko zaidan neri?\nVERONIQUE: Estafagintzan jarraituko duzu, seguru aski.\nGEORGES: Ez, ba!\nVERONIQUE: Nola? Zintzotzekotan al zara?\nGEORGES: Ez dut hori esan. Zintzo ez izateko biderik ez zaidala gelditzen diot. Estafagintzak nolabaiteko kapitala, inbertsio apur bat eskatzen du: bi traje, smoking bat, ahal izanez gero frak bat, dozena bat alkandora, sei galtzontzilo pare, dozenerdi bat galtzerdi pare, hiru zapata pare, gorbata sail bat, urrezko orratza, larruzko kartera, kontxazko betaurrekoak. Nik zarpa zahar hauek besterik ez daukat eta xentimorik ere ez. Zer egitea nahi duzu horrela? Fiura honekin Frantziako Bankuaren zuzendariarengana azalduko al naiz? Beheregi bota naute. Bururik altxatzeko beheregi. Dena zure errua da: itzaletik libratu eta doilorkerian suntsiarazi nauzu. Kartzelan nere itxura gorde nezakeen; arlote bihurturik ez naiz lehengoa. Arlotea, ni? Ez dizut bat ere eskertzen, andrea.\nVERONIQUE: Eta nik lana bilatuko banizu?\nGEORGES: Lana: hilean hogeitamar mila libera, lana eta nagusi bat? Gorde itzazu: nik ez dut nere burua saltzen.\nVERONIQUE: Zenbat diru beharko zenuke jantziteria osatzeko?\nVERONIQUE: Hemen badut diru pixka bat...\nGEORGES: Ezta pentsatu ere. Dirua gauza sakratua da; nik ez dut inoiz bestek emana hartzen, neronek hartu egiten dut.\nVERONIQUE: Har ezazu.\nGEORGES: Ezin dut hartu, ematen didazunez gero. (Gogorki) Negozio bat proposatzen dizut. Negozio garbia, noski, baina besterik ezean hortik pasa behar. Interview bat esklusiban eskaintzen dizut.\nVERONIQUE: Zuk? Neri?\nGEORGES: Zu kazetaria zara. Galderak egin.\nVERONIQUE: Baina zertaz?\nGEORGES: Nere abildadeei buruz.\nVERONIQUE: Ni, ordea, kanpo politika sailean aritzen naizela esan dizut! Gainera nere egunkariak ez du bat ere interesik estafagileekin.\nGEORGES: Alajaina! Egunkari progresista! Ondo aspergarria izango da, bai! (Isilunea) Ni Georges de Valera naiz.\nVERONIQUE: (Hala eta guztiz ere harriturik) Valera...\nGEORGES: Valera Ospetsua, bai.\nVERONIQUE: (Zalantzan) Kasu horretan...\nGEORGES: Zure egunkari kaxkar hori pobrea izango da.\nVERONIQUE: Pobre samarra, bai.\nGEORGES: Traje pare bat, dozenerdi bat alkandora, hiru gorbata eta zapata pare bat besterik ez dut eskatzen. Dirua ez ezik, jantziak berak ere ametitzen ditut. (Jaiki egiten da) 1919an haur «urdin» bat jaio zen Moskun, guardia beltz baten eta errusiar ama zuri batengandik...\nGEORGES: Ez al zaizu interesatzen?\nVERONIQUE: Ez dut denborarik: irtetera nindoala esan dizut.\nGEORGES: Eta geroago?\nVERONIQUE: Ez, benetan, ez. Estafagileak, jenialak edo jenial ondokoak...\nGEORGES: Zoaz pikutara! (Sarrerako atearen hotsa entzuten da) Zer zen hori?\nVERONIQUE: Arraioa! Nere aita da.\nGEORGES: Zer egin...\nVERONIQUE: Ikusten bazaitu, galdua zara. Sar zaitez hor pixka batean. Manejatuko dut nik. (Atea irekitzen den une berean gordetzen da GEORGES)\nSIBILOT: Oraindik hemen al zara?\nVERONIQUE: Alde egitera nindoan. Ez nuen uste horren azkar etorriko zinenik.\nSIBILOT: (Garratz) Nik ere ez.\nVERONIQUE: Aizu, aita, zera esan behar nizun...\nSIBILOT: Txerri alenak!\nSIBILOT: Mundu guztia. Gizon izateaz lotsa naiz. Ekarri edateko zerbait.\nVERONIQUE: (Zerbitzatuz) Pentsa...\nSIBILOT: Eskertxarrekoak, gezurteroak, koldarrak eta gaiztoak, horixe besterik ez gara. Gizakumearen justifikazio bakarra, animalien babestea da.\nVERONIQUE: Arestian ari nintzen...\nSIBILOT: Zakurra izan nahi nuke! Animalia horiek maitasun eta fidelitate kontuetan guretzat eredu dira. Baina, ezta hori ere; zakurrak gizonaren biktimak dira, gu maitatzerainoko inozokeria egiten dute. Katua izan nahi nuke. Ez, katu ere ez: ugaztun guztiak antzekoak dira; nahiago nuke marrazoa banintz, itsasontzien norabidea jarraitu eta arrantzaleak irensteko!\nVERONIQUE: Zer egin dizute oraingoan, nere aitatxo gaixoa?\nSIBILOT: Ostikoz kalera bota naute, alabatxo.\nVERONIQUE: Hamabostero jartzen zaituzte kalean.\nSIBILOT: Oraingoan benetan bota naute. Veronique, ia hamar urtetik honantz komunisten etsai amorratua naizela ongi aski dakizu. Komunistajale amorratua izan naiz, zu zara lekuko. Makina bat aldiz jakiz aldatu nahi izan dut, apaizak jan, edo framazonak, edo milionarioak edo emakumeak! Dena alferrik; menu hori betirako jarria daukat. Inoiz ez naiz nere lanean marmarrean aritu. Malenkoven dijestioa egiterako Jruschovekin hasi beharra neukan. Kexatu al naiz bat ere? Egunero saltsa berria sortzen nuen; nork egin zuen Dixmudearen kontrako sabotaia? Nork prestatu zuen konplot antinazionala? Eta uso mandatarien kontua? Nik, beti nik. Badaramatzat hamar urte Europa babesten Berlindik hasi eta Saigoneraino; vietnamdarrak irentsi ditut, txinatarrak, sobietar armada bere hegazkin tanke eta guzti irentsia dut. Eta, horratx! Pentsa gizakumeon esker gaiztoa norainokoa den: nere estamuaren lehendabiziko pattalaldia etorri orduko, nagusiak kalera bota nau.\nVERONIQUE: Benetan kalera bidali zaitu?\nSIBILOT: Zakurra banintz bezala. Gaurtik biharrera bitartean ideia bat aurkitu ezean behintzat.\nVERONIQUE: (Inolako begikotasunik gabe) Aurkituko duzu, ez larritu.\nSIBILOT: Ez, oraingoan ez. Zer nahi duzu, ez naiz titan bat, hileko hirurogeita hamar mila liberatan burua hustu duen gizon arrunta naiz. Hamar urtetan zehar tente ibili naiz, egia da; pegaso bat nintzen, hegoak eta guzti. Hegoak erre egin dira; asto zahar bat, mataderiarako ez bestetarako gauza ez den asto zahar bat besterik ez da gelditzen. (Egongelan atzera eta aurrera dabil). Hamar urteren buruan egindako zerbitzu leialen ondoren, hitz samur bat, esker onaren adierazgarriren bat espero zitekeen gutxienez. Ezer ez, kargu hartzea eta mehatxuak. Hori da dena. Azkenean zure komunista horiek gorrotatu beharko ditut. (Lotsati) Alabatxo!\nVERONIQUE: Zer nahi duzu, aita?\nSIBILOT: Ez ote duzu zuk —zerbait esatearren diot hau—, ez ote duzu ideiarik? Haien kontrako zerbait jakingo duzu...\nVERONIQUE: Baina, aita!\nSIBILOT: Entzun, alaba: inoiz ez diet zure harremanei eragozpenik jarri, nahiz eta ni konprometitu eta beharbada nere zorigaitzaren jatorria hor egon. Beti libre utzi zaitut, zure ama gaixoaren gaitzaz geroz eskatu dizudan gauza bakarra zera izan da, zure lagunek boterea hartzen dutenean zulotik libratzea. Nere tolerantziaren ordainetan ez al duzu ezer egin behar? Zure aita gizarajoa kakatzetan itotzen utzi behar al duzu? Pixka bat saiatzea besterik ez dizut eskatzen, pixka bat ahalegintzea besterik ez. Zuk bertatik ikusten dituzu komunistak: honezkero ederki nazkatu ere egingo zinen...\nVERONIQUE: Ez, aita...\nSIBILOT: Tira, tira...\nVERONIQUE: Nere lagunak direla, ba!\nSIBILOT: Hobe. Zein akats ezagutuko dituzu lagunarenak baino hobeto? Nik egunkarian denak lagunak ditut. Bueno, ba, hitz egiteko gogorik banu, benetan diotsut... Begira, trukea proposatzen dizut: zuk Duclosi buruz dakizuna esan eta nik Jules-Tirantesi buruz dakidan guztia esango dizut; zure egunkarirako gai izugarria izango duzu. Bale?\nVERONIQUE: Ez, aita.\nSIBILOT: Ni Job naiz. Nere alabak berak ere simaur pilan abandonaturik uzten nau. Zoaz hemendik!\nVERONIQUE: Banoa, banoa. Baina zera esan nahi nizun...\nSIBILOT: Veronique! Badakizu hilzorian dagoela? Gizona: Lana, Familia, Aberria, dena pikutara doa. Hara, hori bai dela gai polita: Gizonaren Hondamendia. Zer iruditzen zaizu?\nVERONIQUE: Hori hilero irakur dezakezu Preuves-en.\nSIBILOT: Arrazoi duzu. Doala antzarak ferratzera!\nSIBILOT: Gizona! Hilean hirurogeita hamar mila libera irabazteko ito beharrean aritu, eta horratx! Azken finean, komunistek ez didate ezer egin. Soldata horrekin haien alde egotea ere bidezkoa litzateke.\nVERONIQUE: Nik ez zaitut hori esatera behartzen.\nSIBILOT: Ez, alaba, ez: ez hasi tentatzen. Ni antigoalekoa naiz; askatasuna gehiegi maite dut, giza duintasunari begirune handiegia diot. (Bapatean zutituz). Ederki zegok giza duintasunari zor zaion errespetoa, ederki dagoen bai! Zakurra bezala kalera bola naute! Ofizioan ongi trebatua naizena! Guraso bat botatzen dute kalera, hilabeteko soldata hutsarekin, erretirorik gabe!... Hara, hori izan daiteke gaia: Sobiet Batasunean langile zaharrek ez dute erretirorik. (Ileei ispiluan erreparatuz) Haien ile zurituei buruz zerbait esan beharko litzateke.\nVERONIQUE: Badute erretiroa, ordea.\nSIBILOT: Ixo: utz iezadazu pentsatzen. (Geldiunea) Ez, ez. Irakurleak hau erantzun ahal izango liguke: «Beharbada errusiar langileak ez du erretirorik izango, baina hori ez da Alemania berrarmatzeko arrazoia» (Isilunea) Veronique, Alemania berrarmatu behar da. Baina zergatik? Zein da arrazoia?\nVERONIQUE: Ez dago arrazoirik.\nSIBILOT: Bai, alaba, bada bat! Eta hauxe da: ni nere denboran gibelak ahotik bota beharrean erruso bat bezala aritu eta leporaino eginda nagoela: orain gibelak botatzeko txanda besteri egokitzea nahi dut. Eta botako dituzte, berrarmatuz gero, benetan esaten dizut. Armatu, armatu berriro Alemania eta Japonia, su eman munduari lau aldeetatik. Hirurogeita hamar mila libera Gizona defendatzeagatik, konturatzen al zara? Prezio horretan gizon guztiak leher daitezela!\nVERONIQUE: Zerorri ere lehertuko zara.\nSIBILOT: Hobe! Nere bizitza segiziorik gabeko hileta luze bat besterik ez da izan. Baina nere heriotza, ai! Igoaleko sona izango du nere heriotzak. A zer eromena! Bost axola zait kohete atomikoan tximista bezala ateratzea, Jules alu hori nere buru gainetik txinpartak botaz baldin badoa! Hirurogeita hamar mila libera hilean, hirurogeita hamar ipurtzuloko egunean! Leher gaitezen denok batean eta gora gudua! (Kontrako eztarritik zerbait joan balitzaio bezala eztulka hasten da)\nVERONIQUE: Edan ezazu (Edaten ematen dio)\nVERONIQUE: Arlote bat dago nere gelan.\nSIBILOT: Komunista al da?\nVERONIQUE: Ezta pentsatu ere.\nSIBILOT: Orduan bost axola zait.\nVERONIQUE: Polizia segika ari zaio.\nSIBILOT: Orduan, Komisaldegira deitu eta eramateko esan.\nVERONIQUE: Baina, aita, nik gorde egin nahi dut.\nSIBILOT Zer egin du sujeto horrek? Lapurreta egin badu, zigortu beharra dago.\nVERONIQUE: Ez ez du lapurretarik egin. Ez izan gaiztoa: utz ezazu bakean. Zure ideia lasai bila ezazu. Goizean isilik joango da eta ez dugu gehiago ikusiko.\nSIBILOT Ondo dago! Geldi-geldi egoten bada, begiak itxiko ditut, bera hor egoteari buruz. Baina Polizia bila etortzen bada, ez pentsa nik gezurrik esango diedanik.\nVERONIQUE: (Bere elako atea erdi irekiz) Banoa. Gau osoan hor geldi zintezke, baina ez zaitez nere gelatik atera. Agur! (Atea ixten du). Bihar arte, aita. Eta ez kezkarik izan ideia hori dela eta; beti ideia baten zerbitzutan ari zarete, beraz, nahi eta nahi ez zeure buruarekin topo egingo duzu.\nSIBILOT: Zoaz pikutara. (Alabak irten egiten du). Ideia berbera! Noski ideia bera dela. Eta zer? Zer konpontzen dit horrek aldiero jazki desberdinez jantzi beharra badaukat? (Burua eskuartean hartuz) Stalinen bizitza iruditan... Ez dute nahi, babo arraio horiek, ez dakit zergatik. (GEORGESek Doministiku egiten du, SIBILOTek, entzun egiten du eta gero bere pentsakizunetan murgiltzen da). Azpijana..., konplota..., traizioa..., ikara... (Hitz bakoitza une batez hausnartzen du eta burua mugitzen). Gosea... Gosea? E! (Isilunea) Ez; erabiliegia, 1918z geroz erabiltzen da. (Zenbait egunkari hartu eta pasada bat ematen die). Zer egin dute errusiarrek? (Periodikoei gainbegirada bat emanez). Ezer ez? Nori sinetsaraziko zaio egunero bidegabekeria bat edo azpikeriaren bat ez dela egiten berrehun milioi biztanle dituen lurraldean? Horra hor Burdinazko Hesia! (Berriro pentsatuz). Azpijana... Konplota (GEORGESek doministiku egiten du. Amorruz beterik) Gutxienez lana lasai egin ahal izango banu... Traizioa... Konplota... Har dezagun beste aldetik. Mendebaldeko kultura... Europaren Eginkizuna... Izpirituaren Eskubideak... (GEORGESek doministiku) Aski da! Aski da! (Berriro hausnarrean) Stalinen bizitza iruditan (Kanpoan txistu hotsak. Erabat amorraturik). O! (Berriro burua esku artean hartuz). Stalinen bizitza irudirik gabe... (GEORGESek doministiku berriz ere). Morroi hau, jo eta garbitu egingo dut oraindik.\nGEORGES: (Saihetsetik) Redios! Madarikatua!\nSIBILOT: Gainetik ken diezadatela. Jaungoiko Santua. (Telefonorantz abiatzen da, zenbaki bat markatuz). Aizu? Komisaldegia? Hemen René Sibilot, kazetaria; Goulden kalea, 13, behea, ezkerretara. Norbait sartu zait etxean. Dirudienez polizia segika ari zaio. Hori da. Norbait bidal iezadazu. (Hitz hauek esaterakoan bertan atea ireki eta GEORGES azaltzen da).\nGEORGES: Noizbait ere! Behar den bezalako erreakzio bat! Aizu, zu gizon normal bat zara. Bosteko hori ekar ezazu. (Eskua luzaturik aurrera egiten du).\nSIBILOT: (Atzera saltoeginez) Hel! Hel neri laguntzera!\nGEORGES: (SIBILOTengana oldarrean) Xxxx! Ixo! (Ahoa eskuaz itxiz). Hiltzaile aurpegia al daukat ala? Hori hankasartzea, hori! Nere mirespena agertzen dizut eta zuk lepoa moztera noakizula uste duzu. Bai, benetan miresten zaitut; zure dei hori goi mailakoa izan da; liberalismo nahasi batek desbideraturik, bere eskubideen kontzientzia galtzen ari den jende guzti horrek eredutzat hartu behar luke zure jokabidea. Ez bildurrik izan, ez dut alde egingo; zure sona handiagotzen lagundu egin nahi zaitut: egunkariek bihar zure etxean harrapatu nautela aldarrikatuko dute. Zuk sinesten didazu, ez da hala? Sinesten al didazu? (Ahoa bozatua duelarik SIBILOTek baiezko keinua egiten du). Ondo dago! (SIBILOT askatu eta pauso bat atzera egiten du). Utz iezadazu gizon prestua bere haunditasun osoan geldiro begiratzen! (Isilunea). Eta arestian nere atzetik segika nituenengandik ihes egiteko nere burua hiltzen saiatu naizela esango banizu zer?...\nSIBILOT: Ez zaitez hasi ni bigundu nahian!\nGEORGES: Ederki! Eta nere zarpa zaharretatik hauts poltsatxo bat atera eta irentsiko banu, zure oinetan hilda eroriko banintz, zer?\nGEORGES: Zer esango zenuke zuk?\nSIBILOT: «Gixaxoak justiziari lana aurreratu dio» esango nuke.\nGEORGES: Tatxarik gabeko kontzientziaren segurantzia eta lasaitasuna! Hor ikusten da zuk, jauna, ez duzula Ongiaz inoiz zalantzarik izan...\nGEORGES: ...eta gaizkilea gizartearen ondorio dela esaten duten dotrina subertsiboei ez diezula kasurik egiten.\nSIBILOT: Gaizkilea gaizkilea da eta kitto.\nGEORGES: Hori duk arrazoia! Gaizkilea gaizkilea da eta kitto!: ezin hobeto esan! A! Nere haurtzaro zorigabearen oroipenez ere ez zintuzkedala bigunduko apustu egingo nuke.\nSIBILOT: Alfer lana litzateke; ni haur martiria izan nintzen.\nGEORGES: Eta zuri bost axola, ez da hala? Ni lehendabiziko Mundu Gerratearen, Errusiar Iraultzaren eta gizarte kapitalistaren biktima izatea, zuri bost axola.\nSIBILOT: Guzti horren biktima den makina bat jende badago..., ni esate baterako..., eta hala ere lapurretan hasten ez direnak.\nGEORGES: Ate guztientzat maratilak bilatzen dituzu. Zure iritziak ez dira kolokan jartzen samurrak! Ai, Jainkoa, brontzezko kopeta hori, esmaltzeko begi horiek eta harrizko bihotz hori duenak, antisemita izan behar, nahi eta nahi ez.\nSIBILOT: Nola ez zait lehenago bururatu? Judutarra al zara?\nGEORGES: Ez, jauna ez, Eta, egia esateko zure antisemitismoarekin bat nator (SIBILOTen keinu baten aurrean). Ez, ez zaitezela mindu: partaide izatea gehiegi esatea da, nik hondarrak biltzen ditudala eman dezagun. Zintzotasunaren poza ezagutzen ez dudanez, zure ziurtasuna ere arrotz egiten zait. Zalantzatan ibiltzen naiz ni, zalantzatan bakerik gabeko arimetan oso arrunta da. Ni, hala nahi baduzu, antisemita probabilista naiz. (Adiskidantzaz). Eta moroak, higuin dituzu, ez al da hala?\nSIBILOT: Nahikoa dugu! Zure hitz jarioa aditzeko ez denbora eta ez gogorik daukat. Mesedez zoaz berehala gela horretara eta itxaron hor, zaratarik egin gabe, polizia etorri arte.\nGEORGES: Banoa! Banoa zure geletara! Esaidazu moroak higuin dituzula bakar bakarrik.\nSIBILOT: Ba, bai.\nGEORGES: Esan zerbait gehiago. Neri gustoa egitearren. Azkeneko galdera dela zinez diotsut.\nSIBILOT: Han gelditu besterik ez dute.\nGEORGES: Miragarria! Zure aurrean sonbreroa kentzeko baimena eman iezadazu, jauna. Zure zintzotasuna parerik gabekoa da. Elkarrizketa hau hasi orduko gure ikuspegion hurbiltasuna nabaria da eta ez naiz bat ere harritzen: ondo jende prestua izango ginateke gu alprojak, zuen poliziak horretarako behar adina denbora utziko baligu!\nSIBILOT: Ez al duzu ospa egin behar?\nGEORGES: Hitz bat oraindik, jauna, hitz bakar bat eta banoa. Hara! Zu, frantsesa, frantses nekazarien seme eta biloba, eta ni, aberrigabea, behin-behineko Frantziaren gonbidatua; zuk, prestutasuna bera zaren horrek, eta nik, gaiztakeria bera naizen honek, bizio eta birtute guztien gainetik elkarri bostekoa ematen diogu, batera judutarrak, komunistak eta ideia subertsiboak gaitzesten ditugu. Gure akordioak esanahi sakona izan behar du. Nik esanahi hori ezagutzen dut eta esango dizut: biok jabego pribatua errespetatzen dugu.\nSIBILOT: Zuk jabego pribatua errespetatzen duzula?\nGEORGES: Nik? Noski, horretatik bizi naiz eta, nahi litzake! Aizu, begira, zure alabak salbatu egin nahi ninduen; zuk salatu egin nauzu, baina ni zugandik hurbilago sentitzen naiz harengandik baino. Hemendik ateratzen dudan ondorio praktikoa, zera da, biok elkarrekin lan egitera beharturik gaudela.\nSIBILOT: Elkarrekin lan egitera? Nortzuk? Gu biok? Zu erotuta zaude!\nGEORGES: Nik mesede handia egin diezazuket.\nSIBILOT: Harritzen nau horretxek.\nGEORGES: Lehentxeago ate ondotik alabari esaten ari zinena aditzen egon naiz, arretaz gainera. Ideia baten bila zenbiltzala uste dut. Hara ba, nik eman diezazuket.\nSIBILOT: Ideia bat? Komunismoaz?\nSIBILOT: Gaia ezagutzen al duzu?\nGEORGES: Estafagile batek denetik jakin behar du.\nSIBILOT: Bueno, ba eman iezadazu ideia hori azkar eta tribunalari zutaz erruki dadila eskatuko diot.\nGEORGES: Horrela ezin dut.\nSIBILOT: Zer ba?\nGEORGES: Eskuak libre badauzkat bakarrik lagun zaitzaket.\nGEORGES: Polizia, bai. Badator. Bi minutu barru hemen izango da. Beraz, nor naizen azaltzeko adina denbora dut: umezurtza naiz, haurtzarotik adimen argitasuna ala heriotza hautatu beharrean aurkitu naiz, beraz, ez da meritu handiegia argitasuna aukeratu izana. Jeniala naiz, jauna, zu zintzoa zaren bezalaxe. Oparotasun izugarri berdinaz. Inoiz pasa al zaizu burutik argitasuna eta prestutasuna, inspirazioa eta burugogorkeria, argia eta itsumena elkartuz zer lortu ote litekeen? Munduaren jabe egingo ginateke. Nik ideiak dauzkat, minutuero dozenaka etortzen zaizkit: zoritxarrez, ez dute inor komentzitzen; ez naiz horretan behar adina saiatzen. Zuk ez dauzkazu, beraien mende zaude; atzaparretan zauzkate, kaskezurra estutzen dizute eta begiak estaltzen; horrexegatik komentzitzen dituzte besteak; harrizko ametsak bezalakoxeak dira, harri bihurtzearen nostalgia duten guztiak liluratzen dituzte. Eman dezagun orain nigandik ideia berri bat ateratzen dela eta zu hartzen zaituela: gaixoak berehala zure zigilua hartuko luke, eta hain itxura gogor, zozo eta egiazkoa, non unibertsoaren jabe egingo litzateke. (Atea jotzen dute. SIBILOT, liluraz entzuten ari zena, asaldatu egiten da).\nSIBILOT: Zera da...\nGEORGES: Bai, zure esku dago. Entregatzen banauzu, gaua esna igaro beharko duzu eta bihar goizean kalera botako zaituzte. (Berriro ate joka) Salbatzen banauzu, nere jeinuak aberats eta ospetsu bihurtuko zaitu.\nSIBILOT: (Kilikaturik) Nork frogatzen dit zu jeinua zarela?\nGEORGES: (Azkeneko gelan sartuz) Galde iezaiozu inspektoreari. (SIBILOT irekitzera doan bitartean desagertu egiten da).\nSIBILOT, GOBLET INSPEKTOREA\nINSPEKTOREA: Sibilot jauna?\nSIBILOT: Bai, ni naiz.\nINSPEKTOREA: Non dago?\nINSPEKTOREA: Georges de Valera.\nSIBILOT: (Txunditurik) Georges de Valeraren bila al zabiltza?\nINSPEKTOREA: Bai. O! Ez dago esperantzarik. Aingira bezalakoxea da. Eseri al naiteke? (Eseri egiten da). Ez al duzu piano luzerik? Zorionak.\nSIBILOT: Ez al zaizkizu piano luzeak gustatzen?\nINSPEKTOREA: Gehiegi ikusi ditut.\nINSPEKTOREA: Aberatsen etxeetan. (Nor den adierazten du) Goblet Inspektorea.\nSIBILOT: Pozten naiz. Urte askotarako!\nINSPEKTOREA: Zure etxea asko gustatzen zait. Ondo penaturik joango naizela hemendik uste dut.\nSIBILOT: Are etxean zaude.\nINSPEKTOREA: Pentsatzen ahal duzu!. Ez dakizu dena: zure egongela nerearen errepika zehatza da. Mila bederatzirehun eta hogeita bost?\nINSPEKTOREA: (Ingurua adierazteko keinua) Altzariak: Mila bederatzirehun eta hogeita bost estilokoak al diren.\nSIBILOT: A! Mila bederatzirehun eta hogeita bost? Bai, noski.\nINSPEKTOREA: Arte dekoratiboen erakusaldia, gure gazte denbora...\nSIBILOT: Ni ezkondu nintzeneko urtea.\nINSPEKTOREA: Eta ni ezkondu nintzenekoa. Gure emazteek beren amekin aukeratu zituzten al tzariak; guk ez genuen zer esanik, aitaginarrebak eta, dirua aurreratzen zuten. Mila bederatzirehun eta hogeita bost estiloko sillak gustatzen al zaizkizu?\nSIBILOT: Badakizu, denboraren poderioan ikusi ere ez dituzu egiten (Buruari eraginez). Neretzat hau behin-behineko instalazioa zen...\nINSPEKTOREA: Noski! Behin-behinekoa ez denik ba al da, ba, ezer? Eta gero, egunen batean, handik hogei urtetara...\nSIBILOT: Laster hiltzera zoazela ohartzen zara eta behin-behinekoa betirakoa zela.\nINSPEKTOREA: Bizi garen bezalaxe hilko gara: mila bederatzirehun eta hogeita bostean. (Bapatean jaikitzen da). Zer daukazu hor? Maisuren baten koadroa?\nSIBILOT: Ez aldaki bat da.\nINSPEKTOREA: Hobe. Maisu handien koadroei eta automobilei benetan gorroto diet, aberatsei bildumak egitea gustatzen baitzaie, eta gu marka guztiak ezagutzera behartzen gaituzte.\nSIBILOT: Nortzu, zuek?\nINSPEKTOREA: Bai, gu, Haundi-Maundien sailekook.\nINSPEKTOREA: Elkarrizketan atseginak izateko. (Koadrora hurbilduz). Hau Constable bat da. Harritzen naiz zuri Constableak gustatzeaz.\nSIBILOT: Hezetasunaren lizunduak baino nahiago ditut...\nINSPEKTOREA: A! Constablearen atzean orduan...\nINSPEKTOREA: Hezetasuna, ez da hala?\nSIBILOT: Sena hemen bertan baitago.\nINSPEKTOREA: Ez aipatu ere egin: ni Gennevilliersen bizi naiz (GEORGESek zenbait aldiz doministiku egiten du eta biraoka hasten da). Zer zen hori?\nSIBILOT: Bizilaguna. Hezetasuna ezin eraman du: katarroa harrapatzen du.\nINSPEKTOREA: Gaizkixe zaude katarroa bizilagunak harrapatzen duen bitartean. Gennevilliersen neuk harrapatzen dut. (Berriro eseriz). Ai, Jainkoa! Gizona animalia bitxia da: zure etxea biziki gustatzen zait, gorroto dudan beste bat gogorarazten didalako: nerea.\nSIBILOT: Harrapa ezak!\nINSPEKTOREA: Noski, lanbidez aberaskumeen auzoetan ibili behar dut. Garai batean ni Haundi-Maundien sailekoa ninduzun; J-3 trajikoak eta estafagileak nere ardurapean jarri dituzte: honek Passyra garamatza. Lana nere bizimoldetik gora dagoen inguru batean egin behar dut, eta hori sumatu egiten da. Zerbitzu iskilaran gora igo behar da, piano baten eta landare baten tartean zain egon, tertziopelozko larruz jantzitako andereei eta morroia banintz bezala tratatzen nauten jaun perfumatuei irribarre egin; eta bitartean, bazter guztietan ispiluak jartzen dituztenez, nere mutur zikina horma guztietan ikusi behar.\nSIBILOT: Ezin al dituzu dagokien lekuan jarri?\nINSPEKTOREA: Nola dagokien lekuan? Bertan daude. Ni naiz lekuz kanpo dagoena. Baina zuk ere zure lanbidean hori guztia ezagutuko duzu seguru aski.\nSIBILOT: Nik? Egunero zuzendariari ipurdia miazkatuz ibili behar dudala esaten badizut...\nINSPEKTOREA: Ez da posible! Behartu egiten al zaituzte?\nSIBILOT: Esaera bat dat.\nINSPEKTOREA: Esaerak, bai, ondotxo dakit nik esaerak eta hizketa moldeak zer diren, eta, hemen zurekin hizketan ari den honek mila aldiz gutxienez miazkatu behar izan dio Seguritate zuzendariari. Aizu, zure etxean gustatzen zaidana zera da, hemen eskasia eta apaltasun harroa nabari dela. Behingoagatik nere pareko baten etxean ari naiz ikerketan; neure etxean, nolabait esateko. Hemen libre sentitzen naiz. Zu itzalera bidaltzea edo bizkarreko on batzuk ematea bururatuko balitzait inork ez luke txintik aterako.\nSIBILOT: Hori egiteko asmotan al zara?\nINSPEKTOREA: Jainko guztiengatik, ez! Aurpegiz sinpatikoegia zara horretarako. Nerea bezalakoxe aurpegia duzu. Hilean hirurogei mila liberatakoa.\nSIBILOT: Hirurogeita hamar\nINSPEKTOREA: Hirurogeita hamar edo hirurogei, berdintsu da. Ehun billetetatik gora aldatzen da aurpegia (Hunkiturik). Sibilot gizarajoa!\nSIBILOT: Inspektore gizarajoa! (Bostekoa elkarri ematen diote).\nINSPEKTOREA: Geuk bakarrik neur dezakegu gure mixeria eta gure handitasuna. Emaidazu zerbait edaten.\nSIBILOT: Pozik gainera. (Basoak betetzen ditu).\nINSPEKTOREA: (Topa eginez) Mendebaldeko kulturaren zaintzaileei. (Edan egiten du).\nSIBILOT: Maitatu gabe aberatsak defendatzen dituztenen garaipenari. (Edan egiten du). Aizu! Ideiaren bat ba ote duzu?\nINSPEKTOREA: Noren kontra?\nSIBILOT: Komunisten kontra.\nINSPEKTOREA: A! Zuk propaganda sailean lan egiten duzu! Ba entzun, ez duzu aurkituko. Zuretzako makurregia da. Nik Valera aurkituko ez dudan bezalaxe.\nSIBILOT: Maltzurregia al da?\nINSPEKTOREA: Hori? Hitz handiegiak erabiltzearen bildur ez banintz, jeinu bat dela esango nuke. Aizu, ez al didazu esan zure etxean gordea zela?\nSIBILOT: Nik... nik tipo bat sartu dela esan dut...\nINSPEKTOREA: Bera da dudarik gabe. Lehentxeago hemen bazen, orain ere hemen behar du: etxea buelta guztian guardiaz josirik dago. Trantsitoan eta eskaileran ere jarriak dauzkat. Bueno. Ederki, zein trebetzat daukadan azalduko dizut: gela hori ez dut miatuko, eta besteetan sartu ere ez naiz egingo. Eta ba al dakizu zergatik? Ezagutua ez izateko era aurkitu duela, edota alde egina dela badakidalako. Nork daki honezkero non den? Eta zein maskaraz? Agian zeu zara.\nINSPEKTOREA: Lasai: erdipurdikeria ez da imitatzen. Alde batera utz dezagun hau, adiskidea. Bi hitz esan iezazkidazu informerako. Sumatu duzu; telefonora itsumustuan joan zara eta berak deskuido horretan ospa egin du. Ez da hala?\nINSPEKTOREA: Ederki! (Isilunea) Istant laburregi hauen oroipen ederra gogoan dudala alde egin behar. Berriro elkar ikusi behar genuke.\nSIBILOT: Pozik gainera.\nINSPEKTOREA: Noizean behin deituko zaitut, ausardia handiegia ez bada behintzat. Biok libre garenean zinera joango gara, ezkongabeen antzera. Geldi zaitez bertan. (Irteten da).\nSIBILOT: (Gelako atea irekitzera doa) Zure ideia eman eta ospa hemendik.\nSIBILOT: Nola ezetz?\nGEORGES: Ni gabe nere ideiak zimeldu egiten dira. Berezi ezinak gara.\nSIBILOT: Horrela bada, zu gabe moldatu beharko dut. Ospa!\nGEORGES: Baina ez al duzu entzun inspektoreak esan dizuna? Jeinu bat naiz, aitatxo!\nSIBILOT: (Etsita) Orduan zer behar duzu?\nGEORGES: Ezer gutxi. Poliziak inguruotatik alde egin arte zure ondoan gordetzea.\nSIBILOT: Eta ondoren? Dirurik ez al duzu eskatzen?\nGEORGES: Ez. Baina zure traje zaharretako bat utziko didazu.\nSIBILOT: Ondo dago. Geldi zaitez. (Isilunea). Benga, bota ideia hori.\nGEORGES: (Esertzera doa; basokada bat ardo ateratzen du, eta bat ere presarik gabe, SIBILOTen pipetatik bat pizten du) Ba, hona hemen...


Sufragio zentsitarioa | Historia | Xuletas, chuletas para exámenes, apuntes y trabajos\nEscrito el 9 de Septiembre de 2016 en vasco con un tamaño de 5,29 KB\n3.KONBENTZIO NAZIONALA (1792-1795):Asanblea Nazional Konstituziogileari, Konbentzio Nazionala deitu zitzaion 1792ko irailean. Honen Helburua—Monarkia deuseztatzea eta Errepublika Aldarrikatzea./// Girondinoak Burges intelektualak etab./ Jakobinoak baita intelektualak baina Herriaren eragin handia///\n3.1-Girondinoen Konbentzioa(1792-1793): Gobernuaren menderatzen zuten eta moderatuak Ziren. Liskarrak sortu\nGirondino eta Jakobinoen (menditarrak, Sans Culotte) artean./ Liskarretako bat, Jirondinoek Luis XVI erregea hil Nahi zuten eta Girondinoek ez baina herriak (SansCulottak) behartuta Epaitu eta jendaurrean hil zuten, 1793kourtarrilean./ Hilketa honek, Iraultzen aurkako Europar koalizioari bultzada eman zion: Austria + Prsuia + Italia + Espainia + Holanda + Britainia Handia.-- Ondorioz-- Frantziar gobernuak, soldadu-biltzeak egin zituen (herrietan, Nekazal-lurretan...) -- Vandée departamentuko Nekazarien Matxinada Egin zen, gosearen, bizi-baldintza txarren eta soldadu-bilketen ondorioz.\nMatxinada hau, noble batzuen eta elizjende batzuen Laguntzaz eman zen. --Horregatik, matxinadaren aurkako errepresioa Konbentzioak ezarri zuen eta 3 komite sortu zitue: Segurtasun orokorra (polizia); Iraultza zaintzeko komitea (epaitegia); eta Salbazio publikorako Komitea (botere betearazlea)./ 3.2- Jakobinoen Konbentzioa: 1793an, Sans Culotten laguntzaz (herria, erradikala), erregearen hilketari Esker, Jakobinoen boterea lortu zuten; girondinoen buruzagiak Atxilotu eta hil egin baitzituzten. / Iraultzaren aro erradikalena Izan zen. / 1793an Konstituzio Berria sortu zuten baina ez da ezarriko; baita herri subiranotasuna Eta gizonezkoen sufragio unibertsala ere. / Izua zabalduko da Kontrairaultzaileen artean. / Eliza deuseztatu nahiko dute. / Guzti Honen ondorioz, Robespierren diktadura ezarri zen (Herri salbazioko Batzordeko kide zena): Botere guztiak hartu zituen; kontra zegoen Guztiak atxilotu, epaitu eta hil egiten zituen (gillotinaz); Gizarte-erreforma egin zuen: nekazaritza-lurren birbanaketa, Feudalismoa deuseztatu, eta gutxieneko soldata ezarri.; lehen Hezkuntza ezarri zuen, doakoa eta derrigorrezkoa zena; osasun Publikoko batzordea eratu zuen.-- ondorioz-- Burgesia ez zegoen pozik Eta moderatu batzuen laguntzaz, Iraultza arriskuan ikusten baitzuten, Robespierren aurkari guztiak elkartu ziren eta Robespier eta Gainerakoak atxilotu eta 1794ko uztailean denak hil zituzten. // 4.ERREPUBLIKA (1794-1799):\nGobernua Kontserbadore izatera pasa zen./ 3.1-Thermidorreko konbentzioa: Burgesia moderatuak, kontserbadore bihurtuko dira. Boterea Parisen Finkatuko dute eta beste lekuetara zabalduko dute handik./ 1795ean, Konstituzio Bat onetsi eta sufragio zentsitarioa berrezarriko dute. Gainera Botere-banaketa berria eratu, Direktorioa Deituko dena; ejerzitu handi bat izango du, N.Bonaparte buruzagi Dela./ 1799ko azaroan, Brumaireko estatu-kolpea, N. Bonapartek. Hemen Bukatuko da Iraultza. Bonapartek Kontsulatua Eratu zuen: N. Bonapartek, Sieyések eta Ducosek zuzenduta.\nSubiranotasun nazionala Asanblea nazionala Konbentzio nazionala Frantziako iraultza subiranotasun zentsitarioa Amerikako iraultza Fran.iraultza Iraultza amerikarra iraultza eta diektorioa Konbentzio nazionala Frantziako iraultza DIREKTORIOA zentsitarioa sufragio zentzitarioa


Genitibologia - Idazkolako takatekoak\nIdazkolako takatekoak | 2009-12-12 09:30\nZeren ala nongo? Horra askotan entzuten den galdera. Jakina denez, euskarak bi genitibo mota ditu: leku-genitiboa (nongo) eta edutezko genitiboa (noren). Izendapen horiek, ordea, nahasgarri samarrak izan daitezke.\nEzaguna da, orobat, genitibo bakoitzaren sakoneko egiturak argitu ohi dizkigula zalantzak.\nautoaren bolantea ---> autoak duen bolantea\nautoko bolantea ---> autoan dagoen bolantea\nHala ere, adibidean ikusten denez, azalbide horrek ez ditu (ez horixe) zalantza guztiak uxatzen.\nEstu lotuta daude bi genitibo moldeak, barren. Aditz-morfologian, kasurako, nahaste ageri dira -(r)en eta -ko etorkizun-markak, esanahi bera dutela:\nikusiko = ikusiren\njoango = joanen\nEuskalkien arteko bereizgarri ezagunenetako bat da hori, baina semantikoki berdin-berdinak dira bi formak. Dialektologian sartu gabe ere, esan dezagun ekialdeko aldaera gehienetan n amaierako aditzek bakarrik hartzen dutela zereni dagokion forma (beste euskalkietan inoiz ez).\nBanaketa dialektala, berriz, harago doa. Esaterako, Bizkai-Gipuzkoetan txoil arrunta den etxeko giltza Malerrekan, esaterako, etxearen giltza da. Beraz, banaketa semantikoa barik, sarri askotan, dialektala izaten da alde hori.\nGuztiarekin ere, ukaezina da hasieran agertu dugun premisa, alegia, sakoneko egiturak azaleratzen duela genitibo bakoitzaren adiera zehatza. Izan ere, askotan nahitaezkoa da bereizkuntza semantikoak egitean. Erabil ditzagun buruan perpaus hauek:\nFrantziako iparraldean / Frantzia iparraldean Normandia dago.\nFrantziaren iparraldean Ingalaterra dago.\nArgi dago bi sintagmen arteko aldea zertan den: Normandia Frantzian dago, baina Ingalaterra, ez.\nJar dezagun beste adibide bat:\nParisko plano hori 1767. urtekoa da.\nParisen plano hori 1767. urtekoa da.\nEsplikazioa antzekoa litzateke: Parisko planoa Anberesen planoa izan liteke, baina Parisko Biblioteka Nazionalean gordeta egon, esaterako.\nLeku-izena ergo leku-genitiboa automatismoaren adibide paradigmatikoa historia da: Frantziako historia erabiltzea, eta ez, Frantziaren historia. Biak aukerako izan daitezkeen arren, ez dute gauza bera adierazten. Ohikoena da, hala ere, Frantziak izan duen historiaz aritzea (alegia, Frantzia historiaren subjektua izatea), eta halakoetan, Frantziaren historia behar genuke, gehienetan leku-genitiboa erabiltzen den arren (Googlen: "Frantziako historian", 69; "Frantziaren historian", 31).\nMikel Taberna 2010-02-16 15:04 #1\nEgun on, Iñigo
\nGustura irakurri dut zure artikulua. Neronek ere\nduda egin izan dut frankotan "zeren" ala "nongo" behar ote\nzuen, bestek idatzitako zerbait ikustean edo nik idatzi behar izan dudanean.\nUste dut argi plazaratu duzula gaia, eta kontuan hartzeko adibideak eman\n"Frantziako historia" - "Frantziaren historia" dela eta\negiten dituzun gogoeten haritik (zein behar lukeen, baina zein den nagusi\nInterneten), "gerrikoa" hitza atera nahiko nuke zure plaza honetara,\nbaina Geografian ematen zaion adierarekin.
\n"Cinturón de Pamplona" itzuli beharra egokitu zaigu\n("Iruñerria" hitzak ez digu balio; "Iruñeko eskualdea" edo\ngisakoek ere ez -\nZirauki, Eugi, Lantz, Larraintzar, Mañeru, Elo, Obanos, Gares, Zubiri... herriak sartu dituzte "cinturón" horretan-),\neta hor ibili gara: "Iruñeko gerrikoa"\nala "Iruñaren (Euskaltzaindiak "Iruñearen", baina guk ofiziala erabili\nNire iritziz "Iruñaren" behar luke hor, baina egia da irakurrita edo\nadituta bitxi samarra egiten zaigula.
\nIbili naiz Interneten antzeko kasuak begiratzen eta Donostiarena aurkitu dut.
\n"(Segundo) cinturón de San Sebastián"
\n"Donostiaren gerrikoa", behin besterik ez da ageri.
\n"Donostiaren bigarren gerrikoa", inoiz ere ez.
\n"Donostiako gerrikoa", 6 aldiz.
\n"Donostiako bigarren gerrikoa", 9.150 aldiz.
\nBadirudi oso oker nabilela... Edo zer iruditzen zaizu zuri (edo zure txokoa\nbisitatzen dutenei)?
Oharra: azkenean "Iruña inguruko gerrikoa" ematea erabaki dugu

Mikel Taberna
(Nafarroako Gobernuko Itzulpen Ataleko itzultzailea)


Uxoa Iñurrieta: “Oso zaila izango da esaldi konplexuenak ere zuzen-zuzen itzuliko dituen tresnarik lortzea” — Unibertsitatea.Net\nHemen zaude: Hasiera › Ziztu bizian › Uxoa Iñurrieta: “Oso zaila izango da esaldi konplexuenak ere zuzen-zuzen itzuliko dituen tresnarik lortzea”\n2016/01/21 - Unibertsitatea.net\nTesiko gaia aukeratzea ez da lan erraza izaten, gero urteak pasa behar baitira gai horren inguruan lanean; behar-beharrezkoa da, nire ustez, norberari gustatzen zaion ikerketa-gairen bat aurkitzea. Nire kasuan, banekien fraseologiaren eta itzulpengintzaren inguruan ikertu nahi nuela, eta ikerketa-taldeko kideek eta zuzendariek lagundu zidaten zer egin pentsatzen. Esan zidaten hitz-konbinazioen gaia, tresna informatikoei zegokienez, ez zegoela oso landuta ikuspuntu elebidunetik, eta taldeak bazuela interesa horretan. Beraz, horrexeri ekitea erabaki nuen.\nBide horretan, Konbitzul datu-basea daukazu esku artean; zer da?\nNorentzako da baliagarria datu-base hau eta nola erabil daiteke?\nDatu-basea publikoa da, eta http://ixa2.si.ehu.es/konbitzul helbidean dago. Hizkuntzaren Prozesamenduaren alorrerako sortua da batez ere, baina esango nuke beste erabiltzaile batzuentzat ere baliagarria izan litekeela. Azken batean, izen+aditz konbinazioen hiztegi bat da, baina konbinazio bakoitzari buruzko informazio gehiago ere baduena. Gainera, bilaketak hainbat irizpideren arabera egiteko aukera ematen du. Esate baterako, erabiltzaile batek jakin nahi badu “adar” izenarekin zer konbinazio dauden, Konbitzulen bilatu eta bederatzi konbinazioko zerrenda bat lortuko du: adarra jo, adarrak jarri, adarrak atera... Horietako bakoitzak ordain bat edo gehiago ditu aldamenean, eta, nahi izanez gero, botoitxo bati sakatu eta aztertutako informazio linguistikoa ikusteko aukera dago.\nIkerketaren bidez lortutako informazio linguistikoa itzultzaile automatikoetan integratuko duzue; hortaz, denborak aurrera egin ahala, itzulpen automatiko zuzenak ezagutuko al ditugu noizbait?\nTira, gure lanak akats jakin batzuk konpontzeko balioko duela espero dugu, baina beste arazo asko eta asko ere badituzte oraindik gaur egungo itzultzaile automatikoek. Esaldi errazak nahiko ondo itzultzen dira, baina esaldi konplexuetan oso sarri sartzen da hanka oraindik. Gero eta gehiago ikertzen da horrelako tresnen inguruan, bai munduko beste herrialde askotan eta bai Euskal Herrian; beraz, pentsatzekoa da emaitzak hobetzen joango direla. Nik esango nuke, itzultzaile automatikoen kalitateak hobera egiten duen heinean, gero eta gauza gehiagotarako erabiliko ditugula: atzerriko hizkuntzetan idatzitako webguneak ulertzeko, eskuzko itzulpen-lanetan laguntzeko... Baina esaldi konplexuenak ere zuzen-zuzen itzuliko dituen tresnarik lortuko dugun inoiz? Hori, oraingoz, oso zaila iruditzen zait. Itzulgai zailen aurrean gu geu ere, giza itzultzaileok, ez gara-eta ados jartzen askotan!\nZeintzuk dira orain arteko ikerketaren ondorio nagusiak? Eta etorkizuneko ikerketa lerroak?\nOrain arte egin ditugun esperimentuetan emaitza onak lortu ditugu; hortaz, badirudi egiten ari naizen azterketa linguistikoa baliagarria dela. Hala ere, beste bi urte ia oso ditut aurretik tesia bukatu ahal izateko, eta gauza dezente egin nahi nituzke oraindik. Momentu honetan, adibidez, Konbitzulen gaztelania-euskara hizkuntza-bikotea bakarrik dago, baina laster hasiko gara ingelesa-euskara bikoterako informazioa ere gehitzen.\nNola bizi duzu ikertzaile gaztea izatea?\nIkertzaile gaztea izateak, azken finean, esan nahi du hasi berria naizela ikerketan, eta asko dudala ikasteko. Baina niri, orain arte ezagutu dudanagatik, oso mundu interesgarria iruditzen zait. Asko ikasteko aukera ematen du, eta sormena ere asko lantzen dela esango nuke, bide berriei nola ekin pentsatzen.\nEtiketak: Ikertzaileei_elkarrizketa Itzulpengintza txiotesia emakumea_ikertzailea IkerGazte IxaTaldea elkarrizketa


Peña Predicadera - Psikoterapia (6a+, 145 m, derrigorrez A0/5b) ~ Eskalatzen\nEgilea X Larretxea Ordua 14:15 Komentariorik ez\nPredicaderan ireki den azkenetariko bidea. Arroka, beti bezala, kalitate ezin hobekoa. Ekipamendua ere (12 mm metrikako paraboltak). Bere albokoa den “Jabalí errante”-n bezala bidea, orokorrean, arroka trinkoa eta euste leku onak dituzten plaka etzanetatik doa. Hirugarren luzeko irteeran dagoen plaka bertikala eta ondoren, ezker aldera zeharkaldia eginez, zeharkatu behar diren kanal batzuk dira bidearen zailtasun aipagarrienak. Nahiz eta bidearen erreseina originalean L2ko irteerari 5c-ko maila eman, diedro modura igoz eta eskuineko horman oinak ipiniz, errazagoa irteten da. Gainera euste leku onak ditu.\nBilgune guztiak eraztunez hornituta daude rapelatu ahal izateko. Sarritan errepikatuko den bidea izango da. Azkar egiten da eta inguruko besteren bat egiteko aukera ematen du.\nL1 (50m, 9 aseguru, 4c). Zati batzuk zertxobait bertikalagoak dituen plaka luze bat.\nL2 (35 m, 9 aseguru, 5b). Hasieran plaka bat. Euste leku onak dituen ezproi bertikal labur batera eramaten gaitu eta honek azken zati bertikalaren oineara (kanal moduko bat). Euste leku onak azken zati honetan. Diedro modura igota (eskuineko horman eskuineko oinak ipiniz) zuzen saiatuta (5c) baino askoz errazago irteten da. R2 Jabalí erranteko R3rekin komuna da.\nL3 (35 m, 11 aseguru, 6a+ o A0/5b). Euste leku txikiak dituen zati bertikala (6-8 metrokoa) bilgunetik irten eta berehala. A0 modura egiteko aukera dago. Plataforma handi batera irtengo gara. Bertatik ezker aldera egin eta zeharkaldi gorakor bat eginez kanal batzuk zeharkatu behar dira. Ez dira pasagune zailak eta euste leku onak ditu, baina zertxobait esposatua da zeharkaldian igotzen baita.\nL4 (25 m, 3 aseguru, 4a). Plataforma handi batera igo eta azken plakatxoari ekinez bilgunera iristen da. Jabalí errante bidearekin azken luze hau komuna da eta azken zatia Afrodita bidearekin ere.\nArroka: Kareharrizko tillita, oso urratzailea. Kalitate gorenekoa.\nNork irekia eta ekipatua: Óscar Buil, 2020.


Munstrotegia zabaldu dute Plazida Otañon - Zizurkil - Tolosaldeko ataria\nMunstrotegia zabaldu dute Plazida Otañon\nTolosaldeko Ataria 2019-06-13 14:31\nErakusketa ekainak 29ra arte egongo da ikusgai.\nIkasturtea bukatzear dagoen honetan, etxeko txikienek azken hilabete hauetan egin dituzten munstroak jarri dituzte ikusgai Aiztondoko Plazida Otaño liburutegian. Motxila ibiltarian jarritako misioari erantzunez, familia giroan egindako lanak dira. «Ederrak eta bitxiak», esan dute arduradunek. Denera 70 familiak eraman dute motxila ibiltaria azken 3 hilabetetan eta 122 umek hartu dute parte denetara.


Abenduak 8: analisia - zaldilasterketak.eus\nEzohiko udazkeneko denboralditxo arrotz honen amaierara iritsi gara. Ateak itxitako beste jardunaldi bat astearte honetakoa. Goizez izango da jardunaldia. Egun polita izan zitekeen ikusleekin, jai eguna izanik. Espero daitekeenez pista oso lokaztuta egongo da eta haramiletan sekulako hotza, oraingoan termometroari begiratuta ere bai.\n1. Lasterketa: D´Epsom- 1916 saria (jockey amateurrak, 1.400 m). 11:45.\nErretiratzear dagoen 2 PRESIDENCY izango da gure faboritoa. Cerqueira entrenatzaile gisa izan duen haziera zaldi honen eskutik eman da. 170.000 € saritan Madrilera iritsi zenetik, ez da lan makala entrenatzaile portugaldarrak Oasis Dreamen seme honekin egindakoa. Zubietako hiru irteeretan beti bigarren, espero dugu garaipen batekin agur esan eta aita lanetara pasatzea. Jockey egokia, Gredilla, eta biguna atsegin du. Animatuko diogu! 3 ANOTHER DAY OF SUN hiru urterekin bere belaunaldiko oilarra izan zen. Lau urterekin zertxobait jaitsi eta miliatik gorako distantzietan espezializatu zen. Aurten pista bigunen zain egon da orain arte. Balioarengatik gure faboritoaren parean egon daiteke, baina Zubieta agian ez da bere pistarik onena eta distantzia hau laburregia egingo zaio. Kategoriari esker kokatuko da. 1 LONE PEAK zaldi kapritxosoa da. Udan hemen irabazi zuen gogoan jarri zitzaionean, baina geroztik burumakur dabil. Auskalo. 5 MOUNTAIN GUARD lesionatu zenetik gaurdaino 6 kilo jaitsi da, esprinter onenen taldetik eroriz. Azkenekoan hemen hobekuntza txiki bat ikusi genion. Lokatza da bere habitat maiteena. Baina distantzia luzetxo egingo zaio. Hirukorako. 6 NIRMALI Agha Kan ohia fintzen hasia da urtebetez geldirik egon ostean. Oraindik errodajea faltako zaio baina guk begi bat botako diogu hurrengoetarako.\nGure hautua: 2 PRESIDENCY – 3 ANOTHER DAY OF SUN – 5 MOUNTAIN GUARD\n2. Lasterketa: Damen bateria (behorrak, 1.500 m). 12:20.\n3 SOUPHA ohituta dago behor onenak menderatzen. Zubietan hirutik bitan gailendu zaie bere sexukoei. Madrilgo azkenekoan huts egin du, arren kontra, hori bai. Duela urtebete ez genuen zalantzarik izango berarekin baina oraingo bere sasoi punttua susmopean daukagu. Balio handiena eta distantzia ezin egokiagoan. Berrengaiatua. Zerbaitek esaten digu huts egin dezakeela. 2 LINDA dotore irabaztetik dator Battle of Waterloo poltsikoan zuen lasterketan. Kilo asko ditu kontra gaurko faboritoarekin alderatuta. Baina beti pentsatu dugu behor ona dela -ninian gordeta daukagu bere debut ikusgarria- eta bere arazoak konpondu badizkiote gorantz jauzi egin behar du. Sasoi betean dabil. Gure faboritoa. Sorpresa. 1 ALGAIDAk lau lasterketa jarraian errazegi irabazi ditu hemen batere borrokaru gabe. Denak 2 kilometrotan izan dira. Oraingo 1.500ekoa oso distantzia laburra da berarentzat baina Hrubosovaren deskargua baliatuko du kokatzeko. 5 ASCENSION DIRECTEk zertxobait dezepzionatu gintuen azkenekoan hemen. Pisuz nahiko kaltetuta irtengo da faboritoekiko, baina hauen hutsak eta lokatza aprobetxa ditzake kokatzeko.\nGure hautua: 2 LINDA – 3 SOUPHA – 5 ASCENSION DIRECTE\n3. Lasterketa: Gipuzkoa Kirolak – Kirola balioekin (handikap 1. zatia, 2.000 m). 12:55\n6 SISONek txundituta utzi gintuen zein erraz nagusitu zen hemengo 2.200 metrotan. Frenatu nahiean handikapean 4,5 kiloko zartakoa eman diote. Halere errepikatzen dutenen itxura hartu genion. Orduko parametro berdintsuak -distantzia zertxobait laburragoa bere kalterako- berriz irabazteko. Rail Linken seme honekin goaz. 9 IVAN EL TERRIBLErekin Monceauxek barruko errail astunena aukeratu zuen okarrera hartan, postu hobe bat ez lortzea suposatu ziona. Hemen udan irabazi zuen eta handikapean bueltatu da pisu horretara. Pista zenbat eta astunago gusturago. 5 FIRST CORNILLIERE garaipenaren ingurumarian dabil baina beti norbait aurreratzen zaio. Janacek kontratatu dute egoera honekin amaitzeko. Oso arriskutsua da portugaldarra. 1 URBAN ROCK espero baino motelxeago korritu zuen pasa den astean Parabakek irabazitako salmentakoan. Saccuren deskargua eskertuko du handikap honetan. Oso ondratua da. Gertu ibiliko da. Eta, nola ez, 3 IRON ROCKek ere parte hartuko du hemen. Distantziaz kanpo eta bateria agortuta, ez dugu borrokan espero. Baina berarekin batek daki….\nGure hautua: 6 SISON – 9 IVAN EL TERRIBLE – 5 FIRST CORNILLIERE\n4. Lasterketa: Giralda Turf saria (handikap 2. zatia, 2.000 m). 13:30\n8 JASMINE portugaldarrak bi garaipen eta bi bigarren ditu hemen bere azken lau karreretan. 3,5 kiloko igoera suposatu dio azken garaipenak baina ez zaigu oztopo handiegia iruditzen sasoi betean baitabil. Valenzuelaren deskarguarekin, irabaztera berriz. Handikapeko soto ilun honetan bere betiko eskolta 2 LA FRISLA denez berarekin kontatuko dugu oraingoan ere. 3 ATLANTICO berrengaiatu du Tsereteli entrenatzaile georgiarrak. Ez da ohikoa bere presentzia gurean eta astearterako Janacek kontratatu du. Madrilen garaipenak ihes egin zion igandean eta gurera ez da alperrik etorriko. 10 OCTAVIA MINOR aspaldiko partez kokatu zen bere azkenekoan luma-pisua probestuz. Orduko baldintza beretsuetan, emaitza antzekoa espero daiteke. Kokatzeko.\nGure hautua: 8 JASMINE – 2 LA FRISLA – 3 ATLANTICO\n5. Lasterketa: Portaletak saria (Estatuan jaiotakoak, 2.000 m)\n2 NADERri urtebete kostatu zaio berriz garaipena lortzea. Madrilen orain bi aste gaztetako grina atera zuen, gaindituta zegoenean bueltatu eta Rey Antoniri karrera ostutzeko. Energia horrekin hemen irabazteko moduan dagoela iruditzen zaigu. Pista maite du -3 garaipen bertan- eta lur sakonak zeresanik ez. Ea Sousak denboraldiko lehenengoa poltsikoratzen duen. 1 BREY DE VALIENTEk hiru karrera irabazi ditu segidan, estatuan jaiotakoetan aurkarien ahuleziaz aprobetxatuz. Pisu gogorregia (64 kilo). Eskerrak Saccuren gidaritzak 3,5 kilo arinduko diola. Hau ere gure ibilbidean iaioa, plisti-plastan pozik eta sasoi betean. Leiha estua izango dute biek. 3 ROBLE gaztetxoa -3 urte- arretaz jarraituko dugu. Parisetik dator, 31 balioan, eta aurrenekoz Enrique Leonentzat korrituko du. 4 PULGARCITAren matrikularekin bizi ibili dira. Hipodromoko behorrik apalenetakoa izanik, hemen azkena izanda ere 550€ eramango ditu. Okerrik ezean, bere aurreneko xoxak eta behortegiaren hirugarren kobrantza urtean…\nGure hautua: 2 NADER – 1 BREY DE VALIENTE\nKomunikabideen txapelketan zertxobait gorago gaude, azken txanpari begira. Ea azken jardunaldi honetan erremate polita ateratzen dugun goiko postuetan bukatzeko:


Atalez atal, Gropiusen kontakizuna ezagutuko dugu, inoiz oso ondo jakin gabe bere memoriak zenbat duen objektibotasunetik eta zenbat subjektibotasunetik Lehen urteen leherketa estetiko, sozial eta ideologikoaren zorabioa, potentzialtasuna eta talkak erritmo eta eraginkortasun biziz kontatzen ditu telesailak bere sei ataletan. Narrazioaren oinarrian, bi pertsonaia: adindutako Gropius bera, eta lehen belaunaldiko Bauhaus eskolako ikasle eta kolektiboko kide Dörte Helm (Anna Maria Mühe).\nZuzendaria eta ikaslea, gizona eta emakumea, fundatzailea eta hasi-berriaren arteko tentsio dialektiko eta pertsonalean ardazten da kontakizun osoa, lehen ataletik amaiera irauten duen joan-etorri sakonki problematikoan. Telesailaren pisua Dörtek darama. Bera da telesailaren zutabe zentrala. Berak haragitzen du eskolaren potentziala, eskolaren garapena, eta finean eskolaren ezintasuna.\nGropius narratzailea izan daiteke, baina finean ez da Helmen ispilua baino. Atal guztiak maila berean ez dauden arren (eta ez dute zertan egon, Bauhausen historia edo Alemaniarena ez da istorio homogeneo bat azken finean) osotasun eder bat eskaintzen duelako, eta lekukotza historikoaz haratago gure gizarteen izaeraz, arteaz eta hezkuntzaz pentsatu eta ekiteko helduleku inportanteak eskaintzen dituen telesaila delako. Bizitza bezain gozoa eta garratza izaten dakien sei ataleko proposamen eder bat, ikus-entzulea gehiago jakiteko gogoz uzten duena.


Altsasuko auziaren laburbilduma ikusgai - Altsasu - Guaixe.eus\nAltsasuko auziaren laburbilduma ikusgai\nGuaixe 2021-01-19 09:26\nErakusketa iragartzen duen kartela.\nIortia kultur guneak gaurtik otsailaren 2ra arte 'Testigantza' erakusketa hartuko du. Altsasuko auziak orain arteko lau urteetan emandako guztia bost ataletan jaso dute. Soilik Altsasun ikusteko aukera izanen da; horregatik, Twitter bidez zabalduko dute.\nAltsasu Gurasoak taldea, Altsasukoak Aske herri plataforma eta auzipetuak elkarlanean ondutako erakusketa da gaurtik aurrera ikusteko aukera izanen dena. "Altsasuko auzia ez da bukatu, fase bat itxi nahi dugu prozesuaren bilduma den erakusketa horrekin. Bestelako aldarrikapenei lekua uzteko garaia dela uste dugu. Eta gu beste nonbaiten kokatzeko ere. Herriari, eta Euskal Herriari, zerbait adierazteko beharra genuen". Hala azaldu digu plataformako kide Eneko Mendiluzek.\nAltsasuko auzia fase berrian sartuta ere, Jonan eta Julen dira auzipetuen artean aske ez dauden bakarrak. Lanera edo ikastera ateratzeko aukera dute, baina astez gauak kartzelan ematen dituzte, baita asteburuak ere.\nIortia kultur guneko erakusketa gunera sartzen denak bost espazio opatuko ditu, bakoitza gai bati eskainitakoa. Lehenengoari Gune beltza izena eman diote. Han jasoko dituzte hedabideen jokabideak, espetxea, epaiketa, polizia… Atxikimenduak izena du bigarren guneak. Haien aldarrikapenarekin bat egin duten guztien lekukotzak jasoko dituzte espazio horretan.\nErakusketako bisitariak aurrera egin eta Herriaren indarra gunea opatuko du. Auziaren inguruan Altsasun egindako ekitaldien bilduma ikusteko aukera izanen da: giza katea, kultur asteburua, gastronomia elkarteetako bazkariak, hasieran hilaren 14era egiten ziren mobilizazioak eta beste. Laugarren guneak Mobilizazioa izena du eta bertan Iruñeko eta Altsasuko mobilizazio handienei tokia eginen zaie. "Inoiz ikusi ez diren irudiak egonen dira ikusgai".\nAzken guneak Elkartasuna izena du. "Herri askotako jendea gerturatu da eta elkartasun keinu ugari izan dituzte". Haien lekukotza ere jaso nahi izan dute. Bestalde, aretoaren erdialdean bi mahai izanen dira eta haietan Altsasuko auziari buruzko prentsa hemeroteka kontsultatzeko aukera izanen da. Gainera, lau urteetan zehar plataformak sortutako hainbat euskarri ere ikusgai izanen dira.\nErakusketa ikusgai dagoen bitartean, manifestazioetan erabilitako Injustizia hitza osatzen duten hizki handiak kultur gunearen kanpoko aldean egonen dira.\nPandemiak eragindako mugikortasun murrizketak kontuan izanik, erakusketa soilik Altsasun ikusteko aukera izanen da eta ez da beste inora mugituko. Horregatik, antolatzaileek haren zabalkundea Twitter bidez eginen dute. Gune bakoitzari buruzko bideo bat eginen dute eta banaka zabalduko dute Twitter bidez: ilbeltzaren 26an, 28an eta 30ean eta otsailaren 2an eta 5ean.


Sabino Cuadra: "Eskandalagarria da Espainiako Memoria Demokratikoaren legearen inguruko dena" - Iruñea - euskalerriairratia.eus\nSabino Cuadra: "Eskandalagarria da Espainiako Memoria Demokratikoaren legearen inguruko dena"\nEuskalerria Irratia 2021-11-25 10:22\n(Des)memoria demokratikoak jardunaldia egiten ari da Iruñean Sanferminak78 Gogoan plataforma, Memoria Demokratikoaren Lege proiektuaren inguruan. Taldeko kide Sabino Cuadrarekin hitz egin dugu Metropoli Foralean.\nAzken atzerapena "adar jotze galanta" dela uste du. Espainiako Gobernuak testua izozkailuan sartzea erabaki du, beste promesa batzuk lehenesteko, hala nola pentsioak edo lan-erreforma. Edukiari erreparatuz ere, hainbat dira kritikak: Amnistiaren Legea bertan behera ez uztea, frankismoaren krimenak gizateriaren aurkakoak direla ez esatea eta frankismoak eragindako kalteari ordaina ez ezartzea. "Prozedimendua luzatzen ari dira etengabe. Noizko egia? Noizko justizia? Noizko erreparazioa?", horiek dira galderak.\nAsteartean hasi ziren Sanfermiak78 Gogoan taldeak antolaturiko jardunaldiak, eta bihar eginen dute azken ekitaldia. Galiziako, Valentziako eta Madrilgo esperientziak bilduko dituzte mahai inguru batean, Plazaran, 19:00etan.\nKartela, Navarra Sumaren jo puntu\nPolemika piztu da jardunaldiak iragartzeko kartelaren inguruan. Espainiako errege Felipe VI.a umetan Franco diktadorea agurtzen ageri da, bere aita emerituarekin batera. Navarra Sumak iraingarritzat jo du, eta adierazi du onartezina dela Nafarroako Gobernuak horrelako jardunaldi batzuen alde egitea. Argazkia egiazkoa dela ekarri du gogora Cuadrak: "Ez daude kasualitatez argazki berdinean, kabi berekoak direlako baizik".\nPolemika "kezko gortina" bat dela uste du baina Cuadrak, Iñaki Iriartek estatu indarkeriaren biktimei barkamena eskatu eta autokritika egin duen honetan: "Esparzari sei aldiz galdetu diote, eta sei aldiz mutu geratu da. Gure kartelaren salaketa alderdi honen isiltasun erreduna estaltzeko azaldu da".\nArgazkia: Txalaparta argitaletxea.


Tours Privados de Turismo Activo en el País Vasco | IKUSNAHI\nTurismo AktiboaIKUSNAHI Basque Country Private Tours\nTurismo Aktiboa Euskal Herrian\nOndare natural ikusgarria duen herrialdean bizi gara eta sakontasunean ezagutzen dugu Ikusnahien.\nPirinioak etxe ondoan eta Kantauri itsasoa gure begien aurrean dauzkagu. Inguruko tontor adierazgarrienetara treking irteerak antolatzen ditugu, eta baita mendi-ibilbideak ere. Gure lurraldea zeharkatzen duen Santiago bidetik ibilbide seinalatuak dauzka Ikusnahiek. Oinez edo bizikletaz egin daitekeen ibilbidea osorik prestatzen dugu: gida, materiala, lekualdaketa eta laguntza. Horrela, erromesak Santiago bideak eskaintzen duen esperientzia magiko eta enigmatikoarekin gozatu dezake.\nIkusnahi pertsonengana hurbiltzen da eta esperientziak neurrira prestatzen ditu. Gainera, gastronomia eta xendazaletasuna nahasten aitzindariak gara. Bertako gastronomia onenaz disfrutatzeko, berezko edertasuna duten leku bereziak bisitatzeko aukera emango dizuegu. Edertasun naturala oinarritzat duten txoko txikiak oinez bisitatuko ditugu eta bertako plater zoragarriak dastatuko ditugu. Dastatze natural gastronomiko ikusgarria eskainko dizuegu!\nZer gehiago esan daiteke Kantauri itsasoak duen indar eta edertasunaren inguruan? Mundakan hasi eta Hossegor arte, gure olatuak ezagunak dira mundu osoan. Horregatik, Kantauri isurialdeko txoko onenetara irteerak antolatzen ditugu egunero.\nBaina oraindik gehiago dago, eta itsasoan murgilduko gara. Marinel handiak izan gara, eta izango gara. Bizkaiko golkoa barkuan ezagutzeko aukera ematen dizuegu. Euskal Herriko kosta bisitatzen dugun bitartean, garai bateko historioak gogoratuko ditugu. Gainera, paddle surfa bezala kirolez gozatu ahal izango dugu Hondarribian bertan, eta baita Kontxako badian ere, baita gure lurraldetik igarotzen diren mendi bizikletako ibilbideez ere. Gure programazio zabala ezagutzera anima zaitez.\nTurismo Aktiboa eta ibilaldi pribatuak\nSenderismo y Gastronomía en el País Vasco\nTrekking en el País Vasco\nTours Privados en Barco en el País Vasco\nSurf y Paddle-surf en el País Vasco\nSurf y Paddle-surf en el Páis Vasco\nReserva Ahora Tu Tour Privado en el Páis Vasco\nVive el auténtico Páis Vasco a través de experiencias únicas de la mano de guías locales expertos y profesionales.


Irekia Eusko Jaurlaritza - Gobierno Vasco :: Euskal Autonomia Erkidegoko diru-laguntzen araubidea arautzen duen lege-aurreproiektua - Aurretiazko kontsulta Publikoa. Ondorioak.\nEuskal Autonomia Erkidegoko diru-laguntzen…\nLege honen helburua izango da araubide juridiko propioa osatzea, oinarrizko erregulaziotik urruntzen diren gure antolamendu-ezaugarrietara egokitutakoa. Hori, hobeto aplikatzeko, lege horretatik bereizitako edukian sartzen da.\nDiru-laguntzen eskatzaileei, onuradunei edo erakunde laguntzaileei -berdin dio zein den Administrazio emailea- tratamendu uniforme bat bermatuko dien araubide juridiko erkide baten antolamenduak ez du esan nahi autonomia-erkidegoek ezin dutenik, beren burua antolatzeko ahalmenaz baliatuz eta diru-laguntzen figura berri honen oinarrizko erregulazioa errespetatuz, beren eskumen-esparruari dagozkien diru-laguntzen araubide juridikoa garatu. Legeak erantzun behar die erronka horiei guztiei.\nHala nola, arauak, bere artikuluen bidez, diru-laguntzen arloko oinarrizko printzipio juridikoak aplika daitezen nahi izango du, eta horretarako bere enuntziatuetara egokitutako neurri zehatzak ezarriko ditu.\nHaren hasierako testua urriaren 1eko 39/2015 Legeak, Herri Administrazioen Administrazio Prozedura Erkideari buruzkoak, 133.1 artikuluan xedatutako kontsulta publikoko izapidea igaro du, EAEko Administrazio Orokorraren «euskadi.eus» web-atari instituzionalaren bidez (http://www.irekia.euskadi.eus/es), eta herritarrek proposamen arautzailearen edukiari buruz daukan iritzia biltzeko.\nKontsulta publikoko izapidearen emaitza ikusita, eta behin analizatuta eta kontsulta publikoko izapidearen emaitza balioetsita, egiteko prozedura izapidetzen jarraituko da, eta Ogasuna eta Ekonomia sailburuak lehenago onartu beharko duen testua egingo da.\nJaurkaritzak diru-laguntzen araubidea arautzen duen lege-proiektua onartu du (Gobernu Bilera 2016-04-12)\nGazteriaren Euskal Legea. Aurretiazko kontsulta Publikoa. Ondorioak\nEuskal Kasazio Zibila arautzeko lege-aurreproiektuari buruzko aurretiazko kontsulta publikoa. Ondorioak\nAGINDUA, 2018ko martxoaren 20koa, Ekonomiaren Garapeneko eta Azpiegituretako sailburuarena, zeinaren bidez 2018ko deialdia egiten baita Euskal Autonomia Erkidegoko itsasertzeko eremuak garatzeko eta bultzatzeko laguntzak emateko (Itsaspen programa), otsailaren…


Ispasterko Udala - Udala\nIradokizunak eta eskaera orriak\nGure Udalak eskeintzen deustan teknologia barri honen bidez, mundu osora agertzen dan udalerri honetatik, Ispasterko alkatea nazanez, ondo etorria emon gura deutsuet webgune hau bisitetako astia hartzen dozuen guztioi: lehenengo eta behin, herritarroi, eta, ostean, munduko euskaldun guztioi.\nNik neuk ezer gitxi esan neike web gune honek eta gure herriak daukienari buruz, baina batzuk aitatzekotan, lehenengo eta behin, bertoko bizilagunen izaerea aitatuko neuke, hain zuzen be, jende behargina eta zabala dalako Ispasterko jendea. Hortik gainera, ezin daitekez ahaztu gure kostaldea eta gure hondartza, gure mendiak eta gure herriko hainbat eta hainbat txoko eder. Holan, nasaitasuna eta sosegua aurkitu daitekez gure herrian. Hori dala eta, Bizkaiko herri lasaienetakoa dala esango neuke.\nGehiago be adierazo gura deutsut, webgune hau bisitatu eta nire berba honeek irakurten zagozan horri. Gure herrian ingurune eta bizigiro berezia igarten da; azken baten, Ispasterrek barruan daroan espiritua bera. Ezin da neurtu, ezin da erakutsi, ezin da kontau, ezin da sinistu, baina nire ogibide bardina daukan aspaldiko lagun batek hauxe esaten deust: “Ispasterren ondo egotea erreza da eta ondo egote horrek ingurua oso-osorik betetan dau, kanpotik datozen guztien bihotzen moduan. Izan be, udalerri honetara hurreratzen dana, zelan edo halan, txundituta gelditzen da hori guztia topetan dauanean. Gero eta gehiago dira horregaz jabetu diranak eta oraindik be Ispasterregaz gozetan jarraitu gura dabenak.\nOndorioz, lerro honeek irakurten dituan danakaz eta, zelan ez, gure herriko guztiakaz hartu-emonetan egotea gurako neuke. Izan be, gogora ekarri gura dot beti dagoala hartuemon sendoakaz bakarrik zabaldu daitekean zer edo zer.\nAmaitzeko, gure herrira etorteko gonbidapena luzatzen deutsut. Ez zara damutuko. Gure herriko jendea zabala, abegikorra eta bihotz onekoa da, eta edonor konturatuko da horregaz Ispastertik igarota.\nHelbidea: Elexalde auzoa 9, 1 solairua\nTelefonoa: 94 684 29 99 / 94 684 40 25\nFaxa: 94 624 34 70


Politikaren artea — Eibar.ORG | Eibarko peoria\nHemen zaude: Hasiera / Blogak / Amatiño / Politikaren artea\nAmatiño 2018/04/10 09:00\nGure zaharren garaietan sarri aipatu izaten zen harako leloa: “Euskaldun fededun”. Lehengo sinesmenduna orain sinesmengabe bihurtu omen da, baina ez da egia. Segurutik hainbat arrazoi behar izango dira lehengo jainko analogikoan sinesten jarraitzeko, baina, horratik, harrigarria da, gero, belaunaldi gazteak zein sinesterrazak diren jainko digital etorri berriaren aurrean.\nPolitikaz ere, beste horrenbeste. Bada dioenik jendeak politikan sinesteari laga egin diola, baina nik uste dut, ordea, aldrebes dela. Jendeak inoiz baino gehiago sinestu nahi du politikan… edo mirari politikoetan, hobeto esan. Lehen, politikari, politikak eman lezakeena baino ez zitzaion eskatzen; orain, ostera, politikak nekez eman ditzakeen konponbideak ere eskatzen zaizkie politikoei. Inor gutxi dago ñabardura konplexutarako. Eta arazoa gaiztoagotzen da, politikariek bete ezin izango dituzten promesak agintzen dituztenean.\nAberri Egunez eta Kataluniako nahaste-borrastearen inguruan, Eusko Alderdi Jeltzalearen ideologo batek esan du: “atzean gizarte zibilik ez duen estrategia politikoa estrategia hila da". Ez zaio arrazoirik falta, nahiz, Alemania biak elkartarazi zituen Helmut Khol kantziller handiak aspaldi adierazi, bi eratako politikariak daudela: “batetik, goizean jaiki, inkestak irakurri eta emaitzen arabera erabakiak hartzen dituztenak; eta, bestetik, estrategia bat dutenak eta aurrera eramateko gertu daudenak, iritzi publiko nagusiak ulertu ez arren”. Ikuspegi bi hauen balantzan dago, hain zuzen, politikaren artea.\nKatalunia, Konstituzioaren 155. artikulua zein Espainiako aurrekontuak direla-eta, seguru asko estrategiaren bat izango du, izan, Eusko Alderdi Jeltzaleak, Rajoyri behar dituen bost botoak ukatzeko. Nago, ordea, jeltzaleen boto-emaileek ez dutela horren garbi ikusten. Jendeak ulertuko luke aurrekontuak ez onartzea, txarrak balira; baina on samarrak badira, ezezkoa eman, katalanak elkarrekin konpontzeko gauza ez direlako?\nHorra hor, estrategia politikoaren eta gizarte zibilaren arteko oreka asmatu beharra; eta, aldi berean, horra hor ere, iritzi publikoak ulertzen ez dituen erabakiak hartu beharra.


Bi gizon atxilotu dituzte armak legez kanpo edukitzeagatik eta mehatxuengatik - etakitto.eus\nBi gizon atxilotu dituzte armak legez kanpo edukitzeagatik eta mehatxuengatik\nETA KITTO 2020, Abe 17\nErtzaintzak 24 eta 32 urteko bi gizon atxilotu zituen atzo Eibarren armak legez kanpo edukitzeagatik eta mehatxuengatik. Herriko gasolindegi batean emakume batek laguntza eskatu zuen bere senarrak mehatxatu zuelako eta hainbat familiar mendekua hartzera zihoazelako. Gertaera arratsaldeko 20:20ak inguruan gertatu zen.\nErtzainek auto bat gelditu zuten eta 22 kalibreko errebolberra aurkitu zuten bertan. Atxilotu batek esan zien arma berea zela, baina ez zuen lizentziarik. Bestetik, atxilotu biek polizia-aurrekari dituzte.\n« Negulekuak egitasmoan parte hartzeko txandak gaurtik aurrera eska daitezke 11 positibo berri Debabarrenean, horietako 6 Eibarren »


Oiarpeko pilotariek hiru finalerdi jokatuko dituzte asteburuan : Oarsoaldeko Hitza\nOiarpeko pilotariek hiru finalerdi jokatuko dituzte asteburuan\nEuskal Herriko Kluben Arteko Txapelketako bi kategoriatan arituko dira Oiartzungo pilotariak. Beste finalerdietako partida, Pilotaren Txokoarenean.\nOiarpeko pilota elkarteko pilotariek hamabi partida jokatuko dituzte asteburuan, hiru Madalensoron (hirurak gaur izango dira, 18:45ean hasita).\nBeste hiru partida finalerdiak izango dira. Horietako bi, Kluben Arteko Euskal Herriko Binakako Txapelketarenak izango dira. 22 urtez azpiko kategorian, oiartzuarrek añorgarren kontra jokatuko dute bihar, Tolosan.\nIgandean nagusien txanda izango da, eta Gasteizen jokatuko dute, Azkoitiaren kontra.\n20 urtez azpiko kategoriako pilotariek, berriz, Pilotaren Txokoaren torneoko finalaurrekoa jokatuko dute, Donostiako Atano III.a pilotalekuan. Arribillaga eta Zalakainek Salaberria eta Lazkoz izango dituzte arerio.\nPartida horien eta gainontzekoen ordutegiak ikusteko, egin klik esteka honetan.